Spoločný návrh NARIADENIE RADY ktorým sa mení a dopĺňa nariadenie Rady (ES) č. 765/2006 o reštriktívnych opatreniach proti prezidentovi Lukašenkovi a niektorým predstaviteľom Bieloruska /* KOM/2011/0026 v konečnom znení - NLE 2011/0009 */





SK || EURÓPSKA KOMISIA || VYSOKÁ PREDSTAVITEĽKA EURÓPSKEJ ÚNIE PRE ZAHRANIČNÉ VECI A BEZPEČNOSTNÚ POLITIKU Brusel, 24.1.2011 KOM(2011) 26 v konečnom znení 2011/0009 (NLE) Spoločný návrh NARIADENIE RADY ktorým sa mení a dopĺňa nariadenie Rady (ES) č. 765/2006 o reštriktívnych opatreniach proti prezidentovi Lukašenkovi a niektorým predstaviteľom Bieloruska DÔVODOVÁ SPRÁVA (1) Rozhodnutie Rady 2010/639/SZBP z 25. októbra 2010 stanovuje uplatnenie reštriktívnych opatrení okrem iného voči osobám zodpovedným za porušovanie medzinárodných volebných noriem počas prezidentských volieb v Bielorusku 19. marca 2006 a za sprievodný ostrý zásah proti občianskej spoločnosti a demokratickej opozícii. (2) Keďže podobné problémy sa vyskytli aj pri prezidentských voľbách 19. decembra, vysoká predstaviteľka EÚ pre zahraničné veci a bezpečnostnú politiku a Komisia navrhujú zmrazenie finančných prostriedkov a hospodárskych zdrojov osôb zodpovedných za porušovanie medzinárodných volebných noriem počas prezidentských volieb v Bielorusku 19. decembra 2010 a za sprievodný ostrý zásah proti občianskej spoločnosti a demokratickej opozícii, ako aj fyzických alebo právnických osôb, subjektov alebo orgánov, ktoré sú s týmito zodpovednými osobami spojené. Malo by sa tak stať prostredníctvom nariadenia vychádzajúceho z článku 215 Zmluvy o fungovaní Európskej únie (ZFEÚ). Navrhuje sa preto zmeniť a doplniť nariadenie Rady (ES) č. 765/2006 o reštriktívnych opatreniach voči prezidentovi Lukašenkovi a niektorým predstaviteľom Bieloruska. (3) V článku 291 ods. 2 ZFEÚ sa stanovuje, že ak sú potrebné jednotné podmienky na vykonávanie právne záväzných aktov Únie, ako sú nariadenia vychádzajúce z článku 215 ZFEÚ, tieto akty zveria vykonávacie právomoci Komisii alebo v osobitných, náležite odôvodnených prípadoch Rade. (4) Uvedené rozhodnutie v oblasti SZBP stanovuje, že Rada oznámi osobe, subjektu alebo orgánu zaradenému do zoznamu odôvodnenie takéhoto rozhodnutia, a poskytne im možnosť sa k tomu vyjadriť a v prípade, že fyzické alebo právnické osoby, subjekty alebo orgány zaradené do príloh k tomuto rozhodnutiu predložia námietky, alebo ak sú predložené nové dôkazy, nasleduje postup preskúmania takéhoto rozhodnutia. Tým sa zabezpečí dodržiavanie najmä práva na obhajobu a práva na súdne preskúmanie. Tieto práva by mali byť rešpektované aj v predkladanom nariadení. (5) Súdny dvor má právomoc preskúmať rozhodnutia o označení fyzických alebo právnických osôb, subjektov alebo orgánov podľa rozhodnutia v oblasti SZBP, ako aj podľa nariadenia v súlade s článkami 275 a 263 ZFEÚ. 2011/0009 (NLE) Spoločný návrh NARIADENIE RADY ktorým sa mení a dopĺňa nariadenie Rady (ES) č. 765/2006 o reštriktívnych opatreniach proti prezidentovi Lukašenkovi a niektorým predstaviteľom Bieloruska RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 215 ods. 1, so zreteľom na rozhodnutie Rady 2010/639/SZBP z 25. októbra 2010 o reštriktívnych opatreniach proti niektorým predstaviteľom Bieloruska[1], zmenené a doplnené rozhodnutím Rady 2011/…/SZBP z … 2011[2], so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie, po konzultácii s európskym dozorným úradníkom pre ochranu údajov, keďže: (1) Rozhodnutie Rady 2010/639/SZBP v zmení neskorších zmien a doplnení určuje zmrazenie finančných prostriedkov a hospodárskych zdrojov okrem iného osobám zodpovedným za porušovanie medzinárodných volebných noriem počas prezidentských volieb v Bielorusku 19. decembra 2010 a za ostrý zásah proti občianskej spoločnosti a demokratickej opozícii, ako aj fyzickým alebo právnických osobám, subjektom alebo orgánom, ktoré sú s týmito zodpovednými osobami spojené. (2) Tieto opatrenia patria do rozsahu pôsobnosti Zmluvy o fungovaní Európskej únie, preto na ich vykonávanie v rámci Únie je potrebný regulačný akt na úrovni Únie, najmä vzhľadom na zabezpečenie ich jednotného uplatňovania hospodárskymi subjektmi vo všetkých členských štátoch. (3) Toto nariadenie rešpektuje základné práva a dodržiava zásady uznané najmä v Charte základných práv Európskej únie, konkrétne právo na účinný prostriedok nápravy a spravodlivý proces a právo na ochranu osobných údajov. Toto nariadenie by sa malo uplatňovať v súlade s týmito právami a zásadami. (4) Rozhodnutie Rady 2010/639/SZBP vyžaduje oznámenie rozhodnutia, a to vrátane dôvodov zaradenia do zoznamu, osobe, subjektu alebo orgánu zaradenému do zoznamu, a stanovuje možnosť sa k nemu vyjadriť a v prípade, že dôjde k zaradeniu fyzickej alebo právnickej osoby, subjektu alebo orgánu do príloh k tomuto rozhodnutiu alebo predloženiu nových dôkazov, nasleduje postup preskúmania takéhoto rozhodnutia. Tým sa zabezpečí dodržiavanie najmä práva na obhajobu a práva na súdne preskúmanie. Tieto práva by mali byť rešpektované aj v predkladanom nariadení. (5) Je vhodné, aby Komisia bola splnomocnená zmeniť a dopĺňať zoznam osôb, subjektov a orgánov, ktorých finančné prostriedky a hospodárske zdroje by mali byť zmrazené. Na základe pripomienok a informácií predložených dotknutou fyzickou alebo právnickou osobou, subjektom alebo orgánom a členskými štátmi, by Komisia mala preskúmať rozhodnutia o zaradení do zoznamu. (6) Na účely uplatnenia tohto nariadenia a v záujme zabezpečenia najvyššej právnej istoty v rámci Únie by sa mali zverejniť mená a ďalšie relevantné údaje týkajúce sa fyzických a právnických osôb, subjektov a orgánov, ktorých finančné prostriedky a hospodárske zdroje majú byť zmrazené v súlade s týmto nariadením. Pri akomkoľvek spracovávaní osobných údajov by sa malo dodržiavať nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov[3] a smernica Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov[4]. (7) S cieľom zabezpečiť účinnosť opatrení stanovených v tomto nariadení musí toto nariadenie nadobudnúť účinnosť okamžite, PRIJALA TOTO NARIADENIE: Článok 1 Nariadenie (ES) č. 765/2006 sa týmto mení a dopĺňa takto: (1) Článok 2 sa nahrádza takto: „Článok 2 1. Zmrazujú sa všetky hospodárske zdroje, ktoré vlastnia, majú v držbe, alebo kontrolujú fyzické alebo právnické osoby, subjekty a orgány uvedené v prílohe I alebo v prílohe IA. 2. Žiadne finančné prostriedky ani hospodárske zdroje sa nesmú sprístupniť, priamo ani nepriamo, fyzickým ani právnickým osobám, subjektom alebo orgánom uvedeným v prílohe I alebo v prílohe IA, alebo v ich prospech. 3. Zakazuje sa vedomé a zámerné zapájanie sa do činností, ktorých cieľom alebo účinkom je priame alebo nepriame obchádzanie opatrení uvedených v odsekoch 1 a 2. 4. Príloha I pozostáva zo zoznamu fyzických alebo právnických osôb, subjektov alebo orgánov uvedených v článku 2 ods. 1 písm. a) rozhodnutia Rady 2010/639/SZBP v znení neskorších zmien a doplnení. 5. Príloha IA pozostáva zo zoznamu fyzických alebo právnických osôb, subjektov alebo orgánov uvedených v článku 2 ods. 1 písm. b) rozhodnutia Rady 2010/639/SZBP v znení neskorších zmien a doplnení.“ (2) Vkladá sa tento článok: „Článok 2b 1. Prílohy I a IA obsahujú iba nasledujúce informácie o fyzických osobách zaradených do zoznamu: a) na účely identifikácie: priezvisko a mená (vrátane prípadných prezývok a titulov); dátum a miesto narodenia; štátnu príslušnosť; číslo pasu a dokladu totožnosti; daňové identifikačné číslo a číslo sociálneho poistenia; pohlavie; adresu alebo iné informácie o mieste pobytu; funkciu alebo povolanie; b) termín uvedený v článku 4 ods. 1 písm. b); c) dôvody zaradenia do zoznamu. 2. V prílohách I a IA môžu byť zahrnuté aj informácie o rodinných príslušníkoch uvedených osôb, pokiaľ ich zahrnutie sa považuje za nevyhnutné na výlučný účel overenia identity príslušnej fyzickej osoby.“ (3) Článok 3 sa nahrádza takto: „Článok 3 1. Odchylne od článku 2 môžu príslušné orgány členských štátov uvedené na webových stránkach v prílohe II povoliť uvoľnenie určitých zmrazených finančných prostriedkov alebo hospodárskych zdrojov, alebo sprístupniť určité finančné prostriedky alebo hospodárske zdroje za takých podmienok, ktoré považujú za vhodné potom, ako určia, že dané finančné prostriedky alebo hospodárske zdroje sú: a) potrebné na zabezpečenie základných potrieb osôb uvedených v prílohe I alebo v prílohe IA a potrieb ich nezaopatrených rodinných príslušníkov vrátane platieb za potraviny, nájom alebo hypotéku, lieky a zdravotnícku starostlivosť, zaplatenia daní, poistenia a poplatkov za verejné služby; b) určené výlučne na platbu primeraných poplatkov odborníkom a úhradu výdavkov, ktoré vznikli v súvislosti s poskytnutím právnych služieb, alebo c) určené výlučne na zaplatenie poplatkov alebo úhradu nákladov na služby spojené s bežným vedením alebo správou zmrazených finančných prostriedkov alebo hospodárskych zdrojov. 2. Odchylne od článku 2 príslušné orgány členských štátov uvedené na webových stránkach v prílohe II môžu povoliť uvoľnenie určitých zmrazených finančných prostriedkov alebo hospodárskych zdrojov, alebo sprístupniť určité zmrazené finančné prostriedky alebo hospodárske zdroje za podmienok, ktoré považujú za primerané a po tom, ako určia, že tieto finančné prostriedky alebo hospodárske zdroje sú potrebné na úhradu mimoriadnych výdavkov, a to za predpokladu, že členský štát oznámil ostatným členským štátom a Komisii dôvody, na základe ktorých sa domnieva, že by sa malo udeliť osobitné povolenie najmenej dva týždne pred jeho udelením. 3. Členský štát informuje ostatné členské štáty a Komisiu o každom povolení udelenom podľa odseku 1 alebo 2.“ (6) Článok 8 sa nahrádza takto: „Článok 8 1. Komisia je oprávnená: a) meniť a dopĺňať prílohy I a IA na základe rozhodnutí prijatých príslušne k prílohám IV a V k rozhodnutiu Rady 2010/639/SBZP, ako aj b) meniť a dopĺňať prílohu II na základe informácií poskytnutých členskými štátmi. 2. Komisia dotknutej fyzickej alebo právnickej osobe, subjektu alebo orgánu uvedeným v prílohe I alebo prílohe IA oznámi svoje rozhodnutie, a to buď priamo, v prípade, že je ich adresa známa, alebo uverejnením oznámenia, a poskytne tak dotknutej fyzickej alebo právnickej osobe, subjektu alebo orgánu možnosť vyjadriť pripomienky. 3. Ak sa vyjadria pripomienky alebo predložia nové závažné dôkazy, Komisia tieto pripomienky alebo dôkazy postúpi pracovnej skupine Rady pre východnú Európu a strednú Áziu a požiada jednotlivé členské štáty o vyjadrenie pripomienok, prípadne predloženie ďalších informácií. Lehota na vyjadrenie pripomienok a predloženie ďalších informácií neprekročí tri mesiace. 4. Na základe pripomienok a informácií predložených fyzickými alebo právnickými osobami, subjektmi alebo orgánmi uvedenými v prílohe I alebo prílohe IA a členskými štátmi Komisia preskúma svoje rozhodnutie. Výsledok preskúmania Komisia oznámi fyzickej alebo právnickej osobe, subjektu alebo orgánu. 5. Komisia spracováva osobné údaje na účely vykonávania svojich úloh podľa tohto nariadenia. Medzi tieto úlohy patria: a) príprava a uskutočnenie zmien a doplnení prílohy I a prílohy IA k tomuto nariadeniu; b) zahrnutie obsahu týchto príloh do elektronického, konsolidovaného zoznamu osôb, skupín a subjektov podliehajúcich finančným sankciám EÚ, dostupného na webovej stránke Komisie[5]; c) spracovanie informácií o dosahu opatrení stanovených v tomto nariadení, ako sú napríklad informácie o hodnote zmrazených finančných prostriedkov a informácie o povoleniach udelených príslušnými orgánmi. 6. Komisia môže údaje týkajúce sa trestných činov spáchaných fyzickými osobami zaradenými do zoznamu a údaje týkajúce sa odsúdení za trestné činy, alebo bezpečnostné opatrenia, ktoré sa týkajú takýchto osôb, spracovať iba v rozsahu nevyhnutnom na prípravu prílohy I alebo prílohy IA tohto nariadenia. Takéto údaje sa nezverejňujú ani nevymieňajú. 7. V zmysle článku 2 písm. d) nariadenia (ES) č. 45/2001 je na účely tohto nariadenia útvar Komisie uvedený v prílohe II určený ako „prevádzkovateľ“ na strane Komisie, aby sa zabezpečilo, že dotknuté fyzické osoby môžu vykonávať svoje práva ustanovené v nariadení (ES) č. 45/2001.“ (7) Vkladá sa tento článok: „Článok 9b Ak sa v tomto nariadení uvádza požiadavka zaslať Komisii oznámenie, informovať ju alebo s ňou inak komunikovať, na takúto komunikáciu sa použije adresa a ďalšie kontaktné údaje uvedené v prílohe II.“ (9) Text uvedený v prílohe I sa vkladá do nariadenia (ES) č. 765/2006 ako príloha IA. (10) Príloha II k nariadeniu (ES) č. 765/2006 sa mení a dopĺňa tak, ako je uvedené v prílohe II. Článok 2 Toto nariadenie nadobúda účinnosť dňom jeho uverejnenia v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda PRÍLOHA I „PRÍLOHA IA Zoznam fyzických a právnických osôb, subjektov alebo orgánov uvedených v článku 2 ods. 1, článku 2 ods. 2 a v článku 2 ods. 5 (doplní Rada)“ PRÍLOHA II Príloha II (Webové stránky s informáciami o príslušných orgánoch uvedených v článku 3, článku 4 ods. 2 a v článku 5 a adresa na zasielanie oznámení Európskej komisii) k nariadeniu (ES) č. 765/2006 sa mení a dopĺňa takto: (1) Názov prílohy sa nahrádza takto: „Webové stránky pre informácie o príslušných orgánoch uvedených v článku 3, článku 4 ods. 2, článku 5 a v článku 8 ods. 7 a adresa na zasielanie oznámení Európskej komisii“ (2) Oddiel „Adresa na zasielanie oznámení Európskej komisii:“ sa nahrádza takto: „Adresa na zasielanie oznámení alebo inej korešpondencie Európskej komisii: European Commission Foreign Policy Instruments Service Unit FPIS.2 CHAR 12/106 B-1049 Bruxelles/Brussel Belgicko E-mail: relex-sanctions@ec.europa.eu Tel.: +32 2 295 55 85 Fax: +32 2 299 08 73“ [1] Ú. v. ES L 280, 26.10.2010, s. 18. [2] Ú. v. EÚ L ..., ... 2011, s. .... [3] Ú. v. ES L 8, 12.1.2001, s. 1. [4] Ú. v. ES L 281, 23.11.1995, s. 31. [5] http://ec.europa.eu/external_relations/cfsp/sanctions/consol-list_en.htm